SKRIFTLIG FORESPØRGSEL E-0355/03

af Konstantinos Hatzidakis (PPE-DE) til Kommissionen

(12. februar 2003)

Om: Klager over græske transportvirksomheder

Ifølge klager fra det græske forbund af transportvirksomheder (Hellenic Federation of International Road Transports) udfolder nogle græske transportvirksomheder en række aktiviteter i et andet land efter eget valg for dér at opnå tilladelse til at drive deres virksomhed samt tilladelse til indregistrering af deres lastvogne.

Som led i disse aktiviteter lejer de bl.a. kontorer til oprettelse af hjemsted for deres virksomhed, får godkendt deres nødvendige regnskabsbøger og anden form for dokumentation samt dokumenteret, at de opfylder, hvad der ellers måtte gælde af krav i det land, hvor de har valgt at etablere sig, med det formål at få kørselstilladelse, nummerplader og fællesskabsgodkendelse med fem års gyldighed for deres lastvogne. Efter afslutningen af denne procedure forlader de landet, idet de annullerer alle de ovennævnte handlinger og vender tilbage til Grækenland, hvor de i virkeligheden har hjemsted. Med lastbiler, der ikke er indregistreret i Grækenland, udfører de på illegal vis såvel internationale som nationale transporter. De betaler tilsyneladende heller ikke indkomstskat, transportafgifter eller andre afgifter i noget land, og det er ikke muligt at kontrollere deres regnskabsbøger og øvrige dokumentation, fordi disse ikke føres på virksomhedens hjemsted. Det kan heller ikke kontrolleres, hvorvidt den tekniske kontrol gennemføres eller ej.

Råder Kommissionen over oplysninger, der bekræfter denne påstand? Hvilke foranstaltninger agter Kommissionen at træffe for at undersøge forholdene og bekæmpe fænomenet, hvis det fastslås, at det reelt eksisterer?

Svar afgivet på Kommissionens vegne af Loyola de Palacio

(14. marts 2003)

Kommissionen er bekendt med den situation, det ærede medlem har fremført.

Det ærede medlems forespørgsel vedrører bl.a. cabotagekørsel, som er lovlig, når den sker i overensstemmelse med Rådets forordning (EØF) nr. 3118/93 af 25. oktober 1993(1). I henhold til denne forordnings artikel 1, stk. 1, er det fastsat, at enhver transportvirksomhed, der udfører vejgodstransport for fremmed regning, og som er indehaver af en fællesskabstilladelse i henhold til forordning (EØF) nr. 881/92(2), har adgang til på de betingelser, der er fastsat i forordningen, midlertidigt at udføre intern vejgodstransport for fremmed regning i en anden medlemsstat.

Det er op til de nationale myndigheder at påse, at fællesskabsrettens bestemmelser om fri adgang til markedet på vejtransportområdet overholdes og i givet fald at sætte en stopper for al ulovlig praksis. I henhold til de oplysninger, Kommissionen nu råder over, handler de ansvarlige græske myndigheder i overensstemmelse hermed.

(1) Rådets forordning (EØF) nr. 3118/93 af 25. oktober 1993 om betingelserne for transportvirksomheders adgang til at udføre intern vejgodstransport i en medlemsstater, hvor de ikke selv er hjemmehørende, EFT L 279 af 12.11.1993.

(2) Rådets forordning (EØF) nr. 881/92 af 26. marts 1992 om adgang til markedet for vejgodstransport i Fællesskabet, som udføres fra eller til en medlemsstats område eller gennem én eller flere medlemsstaters område, EFT L 95 af 9.4.1992.